S-200/2007

Mál þetta, sem var þingfest þann 3. maí sl. og dómtekið þann 20. september sl., hefur lögreglustjórinn á Selfossi höfðað með ákæru á hendur Í-kk-þgf S-kk-þgf G-kk-þgf, kt. 000000-0000, til dvalar í fangelsinu að Litla-Hrauni, Eyrarbakka,

„fyrir fíkniefnabrot og brot gegn tolla- og lyfsölulögum

með því að hafa í nóvember 2006, veitt viðtöku af ónafngreindum manni 180 metandróstenólon/metandienon töflur með anabólískri verkan sem ákærði vissi eða mátti vita að hefðu verið ólöglega innfluttar og ákærði kom fyrir í pakkningu í endaþarmi sínum auk 2 pakkninga sem ákærði hafði í vörslu sinni á sama tíma og innihéldu samtals 38,79 g af amfetamíni, en pakkningarnar 3 komu í ljós við röntgenmyndatöku af ákærða þann 16. nóvember 2006 eftir að ákærði hafði gefið sig fram við fangelsisyfirvöld eftir strok úr fangelsi þann 14. s.m.

Teljast brot ákærða varða við 1. mgr. 171. gr. sbr. 169. gr. tollalaga nr. 88,2005 sbr. 1. tl. 3. mgr. 9. gr. reglugerðar um tollmeðferð vara sem ferðamenn og farmenn mega hafa með sér við komu til landsins nr. 526/200 og 5. mgr., sbr. 1. og 2. mgr. 51. gr., sbr. 1. mgr. 68. gr. lyfsölulaga nr. 30,1963 og við 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr. 60/1980, 75/1982, 13/1985, 68/2001 og 2. gr. sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001 með síðari breytingum.

Þess er krafist, að ákærði verði dæmdur til refsingar og til að sæta upptöku á framangreindum fíkniefnum og lyfjum (efnaskrárnúmer 10903) samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001 og 4. mgr. 48. gr. lyfjalaga nr. 93,1994 og 2. mgr. 68. gr. lyfsölulaga nr. 30,1963 og 1. mgr. 181. gr. tollalaga nr. 88,2005.“

Ákærði kom fyrir dóm 3. maí sl. og neitaði þá að tjá sig um sakarefnið. Ákærði kom aftur fyrir dóminn 24. maí sl. og játaði þá sök en kvað rangt í ákæru að um ólöglegar töflur með anabólískri verkan hafi verið að ræða heldur fæðubótarefni. Við aðalmeðferð málsins var afstaða ákærða óbreytt utan að hann kvaðst hafa fengið töflurnar hjá vini sínum sem aftur hefði fengið þær hjá ónefndum lækni og væri um vefjaaukandi efni að ræða. Því væri rangt eins og í ákæru greini að hann hafi vitað eða mátt vita að töflurnar hafi verið ólöglega innfluttar. Aðalmeðferð fór fram í málinu þann 20. september sl. og reifuðu sakflytjendur sjónarmið sín um ákvörðun refsingar og lögðu málið í dóm án frekari sönnunarfærslna.

Málsatvik.

Í upplýsingaskýrslu lögreglu kemur fram að tilkynning hafi borist frá fangelsisyfirvöldum á Litla-Hrauni um að ákærði hafi verið með ætluð fíkniefni innvortis er hann kom í fangelsið 16. nóvember sl. en hann hefði strokið frá fangavörslumönnum í Reykjavík þann 14. nóvember sl. Hafi ákærði verið færður í röntgenmyndatöku og hefði þá komið í ljós að hann var með aðskotahluti í endaþarmi. Hefði ákærði skilað efnunum af sér eftir að komið var í fangelsið frá Heilsugæslustöðinni á Selfossi. Þá hafi ákærði verið færður til frekari skoðunar á slysadeild Landspítala í Fossvogi og hefði þá komið í ljós að enn var um aðskotahlut að ræða í endaþarmi fangans. Hefði ákærði skilað af sér þriðja og síðasta aðskotahlutnum sem hann hafði haft í endaþarmi. Við skoðun hjá lögreglu á þeim pakkningum sem ákærði hafði skilað af sér kom í ljós í fyrstu pakkningunni að hún innihélt 174 töflur af ætluðum sterum auk töflumulnings. Í annarri pakkningunni voru um það bil sex grömm af ætluðu amfetamíni og í þriðju pakkningunni voru um það bil þrjátíu og fimm grömm af ætluðu amfetamíni. Við yfirheyrslu hjá lögreglu þann 20. nóvember sl. neitaði ákærði að tjá sig um málið fyrr en verjandi hans væri viðstaddur. Í skýrslu sem rituð er af fangavörðum þann 16. nóvember sl. kemur fram að er ákærði var inntur eftir því hvað hafi verið í pakkningunum sem hann skilaði af sér hafi hann tjáð þeim að um „spítt og steratöflur“ hafi verið að ræða.

Í matsgerð J-kk-ef K-kk-ef, dósents hjá Rannsóknastofu í lyfja- og eiturefnafræði, Háskóla Íslands, kemur fram að sýni sem rannsakað var hafi verið amfetamín og styrkur amfetamínbasa í sýninu verið 5,1%, sem samsvari 6,9% af amfetamínsúlfati. Þá kemur fram í matsgerð sama aðila vegna rannsóknar á töflum að þær hafi innihaldið metandróstenólon og hafi verið um það bil fjögur mg í hverri töflu sem rannsökuð var.

Niðurstöður.

Ákærði játaði fyrir dómi að hafa haft 38,79 grömm af amfetamíni í vörslum sínum eins og greinir í ákæru. Verður ákærði því sakfelldur fyrir þá háttsemi og er hún réttilega heimfærð til refsiákvæða í ákæru.

Ákærði játaði einnig fyrir dómi að hafa haft það magn af töflum í fórum sínum sem greinir í ákæru en taldi að um vöðvauppbyggjandi efni hefði verið að ræða sem voru ávísuð frá lækni til kunningja hans og sem ákærði fékk hjá kunningja sínum og því hafi ákærði haft efnin löglega undir höndum. Ákærði gat, þrátt fyrir ábendingu dómara, ekki lagt fram nein gögn sem studdu þann framburð hans. Í 2. mgr. 169. gr. tollalaga nr. 88/2005 segir að brot varði refsingu ef þau eru framin af ásetningi eða gáleysi, nema annað sé sérstaklega tekið fram. Í 171. gr. tollalaga segir að hver sem selur eða afhendir, kaupir eða veitir viðtöku vöru, þótt hann viti eða megi vita að hún sé ólöglega innflutt, skuli sæta sektum eða fangelsi allt að tveimur árum. Í 1. tl. 3. mgr. 9. gr. reglugerðar nr. 526/2006 segir meðal annars að ekki sé heimilt að flytja inn karlkynshormónalyf af flokki anabólískra stera og hliðstæðra efna samkvæmt c-lið í skrá Alþjóðaólympíunefndarinnar. Metandienon er þar á skrá yfir efni sem bannað er að nota, bæði í keppni og utan keppni. Er brot ákærða því réttilega fært til þessara ákvæða. Þá er brot ákærða sagt varða við 5. mgr., sbr. 1. og 2. mgr. 51. gr., sbr. 1. mgr. 68. gr. lyfsölulaga nr. 30/1963. Sú háttsemi sem ákærða er gefin að sök í ákæru verður ekki færð undir 51. gr. lyfsölulaga nr. 30/1963 eins og greinir í ákæru. Þá eru vörslur amfetamíns réttilega færðar til 2. gr., sbr. 5. og 6. gr. laga um ávana- og fíkniefni nr. 65/1974 með síðari breytingum. Vísað er til laga nr. 75/1982 sem eru lög um breytingar á hegningarlögum og breytingar á sektarmörkum nokkurra annarra laga. Ekki er vísað til neins ákvæðis í þeim lögum og er því um slíka ónákvæmni að ræða við heimfærslu til þessa ákvæðis að ekki samræmist c-lið 1. mgr. 116. gr. laga um meðferð opinberra mála. Verður að telja, með tilliti til þeirrar aðferðar sem ákærði notaði við að koma töflunum inn í fangelsið, hafið yfir allan skynsamlegan vafa, að ákærða hafi verið eða mátt vera ljóst að um ólögleg efni var að ræða. Verður ákærði því sakfelldur fyrir þessa háttsemi sína.

Ákærði á langan sakarferil að baki, allt frá árinu 1999. Síðast var ákærði dæmdur til þriggja ára fangelsisvistar í Hæstarétti þann 14. júní 2007, meðal annars fyrir brot gegn lögum um ávana- og fíkniefni. Brot þau sem ákærði hefur verið sakfelldur fyrir nú framdi hann í nóvember 2006 og er því um hegningarauka að ræða. Verður refsing hans því ákvörðuð með hliðsjón af 78. gr. almennra hegningarlaga. Með vísan til þessa verður ákærða ekki gerð frekari refsing í máli þessu.

Ákærði sæti upptöku á 38,79 grömmum af amfetamíni og 180 metandróstenólon/metandienon-töflum.

Í samræmi við þessa niðurstöðu verður ákærða gert að greiða allan sakarkostnað, sem er kostnaður vegna rannsóknar á efnum, samtals 127.683 krónur, og málsvarnarlaun skipaðs verjanda hans, J-kk-ef E-kk-ef héraðsdómslögmanns, 155.376 krónur, auk ferðakostnaðar, 16.500 krónur. Hefur þá verið tekið tillit til virðisaukaskatts. Annar sakarkostnaður hlaust ekki af máli þessu.

G-kk-nf Ö-kk-nf J-kk-nf fulltrúi flutti mál þetta fyrir hönd ákæruvaldsins.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærða, Í-kk-þgf S-kk-þgf G-kk-þgf, er ekki gerð sérstök refsing í máli þessu.

Upptæk eru gerð 38,79 grömm af amfetamíni og 180 metandróstenólon/metandienon-töflur.

Ákærði greiði allan sakarkostnað, 299.559 krónur, þar af málsvarnarlaun skipaðs verjanda síns, J-kk-ef E-kk-ef héraðsdómslögmanns, 171.876 krónur.

Á-kvk-nf G-kvk-nf.